Cánzer (constelazión) - Biquipedia, a enziclopedia libre

# Cánzer (constelazión)

### De Biquipedia

Cánzer
Nombre en latín | Cancer
Alcorzamiento | Cnc
Simbolo |
Chenitibo | Cancri
Sinificato en aragonés | o candrexo
Aszensión reuta | 9 h
Declinazión | 20°
Bistero ta latituz | entre -60° e +90°
Millor bisibilidá en | marzo
Aria total | 506 graus cuadratos
Lumero d'estrelas con magnitú aparén < 3 | 0
Estrela más luminosa - Magnitú aparén | Al Tarf (β Cnc) 3.5

Plebia de meteoritos

- Cancridas Delta

Constelazions con que muga

- Lupo zerbal (Lynx)
- Cheminucos (Gemini)
- Can menor (Canis minoris)
- Idra (Hydra)
- Leo

Cánzer u Cancer (o candrexo) ye una de as constelazions d'o zodiaco, situata entre a constelazión de Cheminucos á l'Ueste e a de Leo á l'Este. Á lo Norte, se troba la constelazion de Lupo zerbal. Á lo Sur, a d'o Can menor e la d'Idra.

A constelazión tamién da o suyo nombre á lo Tropico de Cánzer.

## [editar] Carauteristicas e ochetos

Ista constelazión ye chiqueta e sin estrelas guaire luminosas; α Cancri nomás que tiene una magnitú 4.2. Cánzer ye conoxita ta muitos afizionatos á l'astronomía como la constelazión an que se troba Praesepe (M44), o presepe u presepera, un carrazo estelar ubierto an bi ye a estrela η Cancri, que puede alufrar-se con uns prismaticos. O Presepe abraca más d'un grau cuadrato, alufrando-se á simple güello como una luz difusa. Dintro d'o Presepe, encara que dezaga d'él bien luen, bi ha un grupo de galacsias que pertenix á lo carrazo de Coma-Birgo, beyibles que con telescopios meyanos. D'altros ochetos d'o zielo profundo que se troban en Cánzer son M67, un carrazo estelar ubierto bien biello, conoxito dende tiempos antigos, e NGC 2775, una galacsia espiral de magnitú 11.3. En una nueit clara, pueden alufrar-sen á güello en a constelazión bellas 50 estrelas. A estrela zeta d'a constelazión ye una estrela triple.

## [editar] Mitolochía

A constelazión retraye bagamén a fegura d'un candrexo, o que, chunto con a constelazión d'Idra, podría dar orichen á lo mito de l'Idra de Lerna, un d'os Doze Treballos d'Eracles con que s'asozía.

Tamién se diz de Cánzer que estió lo puesto ta o Sol acadio d'o Sur, puede estar que per a suya posizión ta o solstizio d'ibierno en l'antiguidá. Dimpuesas s'asoziaría con o cuatreno mes, duzu, o paso de chunio á chulio en o calendario ozidental moderno, e se conoxería como la Puerta Norte d'o Sol.

Con tan pocas estrelas, estando istas tan poco luminosas, Cánzer yera á ormino bisto como un "Sino Escuro", descrito como negro e sin güellos. Dante en fa referenzia en o canto XXV d'o suyo Paradiso:

  Poscia tra esse un lume si schiarì
  sì che, se ’l Cancro avesse un tal cristallo,
  l’inverno avrebbe un mese d’un sol dì.

  (Dimpuesas una luz entre éls loziba
  que si Cánzer tenese tal cristal,
  lo ibierno abría un mes d'un solo día.)

## [editar] Istoria d'o nombre

O nombre en sanscrito d'ista constelazión estió Karka e Karkata; en tamil, Karkatan, e en singalés, Kathaca. Os indús posteriors la conoxioron como Kulira, d'o grieco Κολουρος (Koluros), o bocable dato per o filosofo Proclo.

Arato la clamó Καρκινος (Karkinos), nombre que continó con Iparco e Ptolemeu. A forma latinizata, Carcinus, aparixió en as Tablas Alfonsinas de Toledo. Eratostenes estendilló lo nombre á Καρκινος, Ονοι, και Φατνη (Candrexo, Burros e Presepe).

Representazión meyebal de Cánzer

O nombre de Litoreus (que abita la costa) ye de Manilio e d'Obidio. Belaltros escritors clasicos en dizen Astacus e Cammarus. Nepa aparix en o De Finibus de Zizerón, e en as obras de Columela, Plauto e Barrón. (Totas tienen o sinificato de "candrexo", "petingana" u "gricha", u "alacrán").

Seguntes Kircher, en o Echipto d'os coptos yera Κλαρια, a Bestia seu Statio Typhonis, o Poder d'a Escuridá. La Lande la relazionó con Anubis, una d'as dibinidaz echipzias que gosan d'asoziar-se con Sirio.

## [editar] Astrolochía

En l'astrolochía ozidental, o sino de Cánzer (21 de chunio-22 de chulio) ye asoziato con o elemento augua; ye, pues, un de os tres sinos d'augua, chunto con Escorpio e Piszis. Ye tamién un de os cuatre sinos cardinals, chunto con Aries, Libra e Capricornio. En Cánzer tien o suyo domizilio la Luna, feito que podría prozeder de l'antiga creyenzia que consideraba ixe o puesto primichenio d'a luna en l'inte d'a creyazión d'o mundo. O suyo oposato ye Capricornio. D'entre as partis d'o cuerpo, Cánzer gubierna o peito e lo estomaco.

As cualidaz que os astrologos acostumbran á acumular-li son os d'un caráuter sensible, imachinatibo, de gran memoria e amor per a familia, debez que sentito, bulnerable, cambiadero e muito aprebenito.

Categorías: Astrolochía | Constelazions

##### Views

- Articlo
- Descusión
- Bersión autual

##### Mirar

##### En atras luengas

- Asturianu
- Беларуская
- Български
- Bosanski
- Català
- Česky
- Dansk
- Deutsch
- Ελληνικά
- English
- Esperanto
- Español
- فارسی
- Suomi
- Français
- Gaeilge
- Galego
- Hrvatski
- Bahasa Indonesia
- Italiano
- 日本語
- ქართული
- 한국어
- Latina
- Lietuvių
- Nederlands
- ‪Norsk (nynorsk)‬
- Polski
- Português
- Runa Simi
- Română
- Русский
- Sicilianu
- Slovenčina
- Svenska
- ไทย
- Türkçe
- Українська
- Tiếng Việt
- 中文